b'\n_START_ARTICLE_\nElli Jansson\n_START_PARAGRAPH_\nElli Jenny Margareta Jansson (s. 19. syyskuuta 1927 Tampere) on suomalainen l\xc3\xa4\xc3\xa4k\xc3\xa4ri ja professori emerita. H\xc3\xa4n oli Tampereen yliopiston mikrobiologian ja immunologian professori 1974\xe2\x80\x931992. H\xc3\xa4nen tutkimusalansa oli kliininen mikrobiologia, muun muassa ornitoosit._NEWLINE_Janssonin vanhemmat olivat teollisuusneuvos Uno August Jansson ja k\xc3\xa4sity\xc3\xb6nopettaja Jenny Kristina Tolonen. H\xc3\xa4n tuli ylioppilaaksi Tampereen tytt\xc3\xb6lyseosta 1947 ja valmistui l\xc3\xa4\xc3\xa4ketieteen kandidaatiksi 1951 ja lisensiaatiksi 1955 ja v\xc3\xa4itteli l\xc3\xa4\xc3\xa4ketieteen ja kirurgian tohtoriksi 1960 Helsingin yliopistossa. Jansson ty\xc3\xb6skenteli Auroran sairaalan aikuisten ja lasten kulku- ja sis\xc3\xa4tautien osastoryhm\xc3\xa4n vt. apulaisl\xc3\xa4\xc3\xa4k\xc3\xa4rin\xc3\xa4 1956\xe2\x80\x931958, sairaalan bakteriologian laboratorion apulaisl\xc3\xa4\xc3\xa4k\xc3\xa4rin\xc3\xa4 1959\xe2\x80\x931965 ja laboratoriol\xc3\xa4\xc3\xa4k\xc3\xa4rin\xc3\xa4 1965\xe2\x80\x931974, Oulun yliopiston kliinisen mikrobiologian ja immunologian vt. professorina 1971, 1972\xe2\x80\x931973, Tampereen yliopiston biol\xc3\xa4\xc3\xa4ketieteen vt. professorina 1973\xe2\x80\x931974 ja professorina 1974\xe2\x80\x931992. H\xc3\xa4nen ansiostaan otettiin jo varhain k\xc3\xa4ytt\xc3\xb6\xc3\xb6n laboratoriokoe CRP (C-reaktiivinen proteiini), joka nykyisin korvaa laskon ("senkka"). H\xc3\xa4net tunnetaan my\xc3\xb6s tutkimuksista reumaa aiheuttavista mikrobeista.'